Ladas Natkevičius

**Ladas (Vladas) Natkevičius** (g. 1893 m. sausio 19 d. Balsupiai, Mokolų valsčius, Marijampolės apskritis, Rusijos imperija – 1945 m. gegužės 25 d. Šrunsas, Austrija) – diplomatas, teisininkas, politinis ir visuomenės veikėjas, teisės mokslų daktaras.

## Biografija
1913 m. baigė Marijampolės gimnaziją. 1913–1915 m. studijavo Peterburgo universiteto Gamtos ir matematikos fakultete, 1915 m. mobilizuotas, baigė karo mokyklą, Rusijos imperijos kariuomenės daliniuose kovojo su vokiečiais Pirmojo pasaulinio karo fronte prie Rygos, buvo patekęs į vokiečių nelaisvę iš kurios pabėgo. 1917 m. Rygoje – XII lietuvių karių suvažiavimo vicepirmininkas, atstovavo lietuvių kariams Rusijos lietuvių seime Petrograde.

1918 m. grįžo į Lietuvą, paskirtas Žemės ūkio ministerijos įgaliotiniu Vilkaviškio apskričiai. Nuo 1918 m. lapkričio mėn. Lietuvos kariuomenės savanoris. Nuo 1919 m. rugpjūčio dirbo Generaliniame štabe, Lietuvos atstovas Latvijoje, nuo 1920 m. sausio mėn. – Estijoje. 1920 m. sausio mėn. su J. Šliūpu atstovavo Lietuvai Baltijos valstybių (Lenkija, Lietuva, Latvija, Estija) I konferencijoje Helsinkyje.

1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas II (Kauno) rinkimų apygardoje, kaip Lietuvos socialistų liaudininkų demokratų partijos atstovas, priklausė LSLDP frakcijai. Steigiamojo Seimo sekretorius. 1922 m. lapkričio 13 d. – 1923 m. kovo 13 d. Pirmojo Seimo (darbe beveik nedalyvavo) ir nuo 1923 m. birželio 5 d. – Antrojo Seimo atstovas, jį netrukus pakeitė Feliksas Bacevičius.

1923 m. išėjo į kariuomenės atsargą. 1923–1927 m. studijavo teisę Sorbonos universitete, čia 1930 m. apgynė daktaro disertaciją. 1923–1927 m. Lietuvos spaudos atašė Paryžiuje, ELTA korespondentas, akredituotas prie Tautų Sąjungos. 1930 m. LR užsienio reikalų ministerijos sekretorius, 1931 m. referentas, vienas Lietuvių tarptautinės teisės mokslų draugijos steigėjų ir lektorių. 1934–1939 m. Lietuvos pasiuntinybės Paryžiuje patarėjas, 1939 balandžio mėn. – 1940 m. liepos mėn. Lietuvos nepaprastasis pasiuntinys ir įgaliotasis ministras TSRS. Lietuvą okupavus TSRS suimtas ir kalintas, vėliau iš kalėjimo paleistas. 1940–1941 m. juriskonsultas, nuo 1941 m. birželio mėn. advokatas Kaune, Vytauto Didžiojo universiteto dėstytojas. 1941–1944 m. antinacinės rezistencijos dalyvis, Vyriausiojo Lietuvos išlaisvinimo komiteto Politinės komisijos narys. 1944 m. pasitraukė į Austriją.

## Bibliografija
* Lietuvos kariuomenė, 1919 m.
* Ką privalo žinoti kiekvienas pilietis demokratinę valstybę bekuriant, 1922 m.
* Aspect Politique et Juridique du Diffirend Polono-Lituanien.-daktaro disertacija, 1930.
* Lietuvių-lenkų administracijos linija tarptautinės teisės atžvilgiu, 1933 m.
* Agresijos sąvokos evoliucija, 1934 m.

## Įvertinimas
* 1928 m. – Gedimino 4 laipsnio ordinas.

## Literatūra
* Natkevičius Ladas, Trumpos Steigiamojo Seimo narių biografijos su atvaizdais, Klaipėda, 1924, p. 40.
* Natkevičius Ladas, Lietuvių enciklopedija, Boston, 1960, t. 20, p. 34-35.
* Tamošaitis M., Natkevičius Vladas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 257–260.
* Tamošaitis M., Natkevičius Vladas, Lietuvos Respublikos Seimų I (1922–1923), II (1923–1926), III (1926–1927), IV (1936–1940) narių biografinis žodynas, sud. Aivas Ragauskas, Mindaugas Tamošaitis, Vilnius, 2007, p. 387–388.

## Šaltiniai